กรณีศึกษา Nongshim บะหมี่กึ่งสำเร็จรูปขายดีที่สุดในเกาหลี
เกาหลีใต้จะเรียกบะหมี่กึ่งสำเร็จรูปว่า รามยอน ซึ่งก็คล้ายๆ กับคำว่า ราเม็ง ในภาษาญี่ปุ่นนั่นเอง  แต่ถึงแม้ว่าชื่อจะคล้ายๆ กัน แต่ความจริงแล้วทั้ง 2 อย่างนี้ต่างกันอย่างสิ้นเชิง
1 มี.ค. 2563

กรณีศึกษา Nongshim บะหมี่กึ่งสำเร็จรูปขายดีที่สุดในเกาหลี /โดย ลงทุนแมน
เกาหลีใต้จะเรียกบะหมี่กึ่งสำเร็จรูปว่า รามยอน
ซึ่งก็คล้ายๆ กับคำว่า ราเม็ง ในภาษาญี่ปุ่นนั่นเอง
แต่ถึงแม้ว่าชื่อจะคล้ายๆ กัน แต่ความจริงแล้วทั้ง 2 อย่างนี้ต่างกันอย่างสิ้นเชิง
เพราะคำว่าราเม็งของญี่ปุ่นอาจหมายถึง ก๋วยเตี๋ยวเส้นสด ที่เราเคยกินกัน ทำมาจากน้ำซุปกระดูกหมู ผ่านการเคี่ยวหลายชั่วโมง
ในขณะที่คำว่า รามยอน ในภาษาเกาหลีนั้น จะหมายถึงบะหมี่กึ่งสำเร็จรูป ซึ่งตัวน้ำซุปจะเผ็ดๆ
แต่สำหรับคนไทยคงไม่ได้เรียก รามยอน แต่เรียกสิ่งนี้ว่า “มาม่าเกาหลี”
แล้วมาม่าเกาหลี ยี่ห้อไหนขายดีที่สุด?
ลงทุนแมนจะเล่าให้ฟัง 
╔═══════════╗
Blockdit ที่สุดของแอปมีสาระ
╚═══════════╝
เริ่มจากคำถามว่า
คนเกาหลีนิยมกินบะหมี่กึ่งสำเร็จรูปแค่ไหน?
หากเราคิดว่าเราคนไทยนั้นกินบ่อยแล้ว 
คนเกาหลีจะบ่อยกว่า เพราะคนเกาหลีบริโภคบะหมี่กึ่งสำเร็จรูปมากที่สุดในโลกเลยทีเดียว
จากข้อมูล World Instant Noodles Association โดยเฉลี่ย คนเกาหลีจะบริโภคบะหมี่กึ่งสำเร็จรูปมากถึง 74.6 ซอง ต่อปี หรือโดยเฉลี่ย 5 วันต่อ 1 ซอง
แน่นอนว่าบริโภคขนาดนี้ ตลาดบะหมี่กึ่งสำเร็จรูปของเกาหลีต้องใหญ่มาก
แตกต่างกับเมืองไทยที่มีให้เลือกอยู่ไม่กี่ยี่ห้อ ซึ่งหากใครเคยมีโอกาสได้ไปเกาหลี หรือแม้แต่เดินซูเปอร์มาร์เก็ตในไทย คงจะเห็นว่ามาม่าเกาหลีนั้นมีให้เลือกหลายรสหลายรูปแบบมาก
และแบรนด์บะหมี่กึ่งสำเร็จรูปที่ขายดีที่สุดในเกาหลีก็คือ “Nongshim”
Nongshim ผลิตตั้งแต่ ขนม บะหมี่กึ่งสำเร็จรูป และน้ำดื่ม และมีชื่อเดิมว่า Lotte Food Industrial Company โดยก่อตั้งมาแล้วกว่า 54 ปี
พอได้ยินชื่อ Nongshim หลายคนอาจจะยังไม่คุ้นเท่าไหร่นัก แต่หากพูดถึงบะหมี่กึ่งสำเร็จรูปซองแดงๆ ที่มีขายแม้กระทั่งในเซเว่นบ้านเรา เราอาจจะคุ้นขึ้นมาบ้าง
ยี่ห้อนี้ก็คือ Shin Ramyun ซึ่งถือเป็นหนึ่งในยี่ห้อที่ทำให้ Nongshim เป็นที่รู้จักไปทั่วโลก
ด้วยรสชาติกลางๆ เผ็ดกำลังดี บวกกับตัวเส้นที่หนานุ่ม กินกับเครื่องเคียงอะไรก็เข้ากัน 
ก็ทำให้ Shin Ramyun นั้นครองใจคนทั่วโลกได้ไม่ยาก
แล้วรายได้ของ Nongshim ดีแค่ไหน? 
เรามาดูรายได้ของ Nongshim กัน
ปี 2017 รายได้ 52,659 ล้านบาท รายได้จากบะหมี่กึ่งสำเร็จรูป 31,481 ล้านบาท
ปี 2018 รายได้ 54,183 ล้านบาท รายได้จากบะหมี่กึ่งสำเร็จรูป 31,195 ล้านบาท
โดยปี 2018 มีส่วนแบ่งตลาดบะหมี่กึ่งสำเร็จรูปมากถึง 54% เฉพาะในเกาหลี
นอกจากจะเป็นผู้ครองตลาดในเกาหลีแล้ว 
ยอดขายในต่างประเทศก็กำลังโตขึ้นอีกด้วย
โดยในปี 2018 นั้นสามารถทำรายได้ไปถึง 17,873 ล้านบาท เพิ่มขึ้นจากปีก่อนหน้าถึง 15%
แต่การที่ขายดีในต่างประเทศนั้น อาจจะไม่ใช่เพราะรสชาติเพียงอย่างเดียว
เพราะเกาหลีเองก็มีการสอดแทรกวัฒนธรรมการกินรามยอน ให้เราได้เห็นกันอยู่บ่อยๆ ทั้งในโฆษณาต่างๆ หรือแม้กระทั่งใน ซีรีส์เกาหลี ที่ไม่ว่ากี่เรื่องก็จะมีฉากนี้ให้เห็น ทำให้แฟนซีรีส์หลายคน อาจจะอยากซื้อมาทำกินเองบ้าง
หรือแม้กระทั่ง ใน YouTube ที่จะนิยมทานอาหารให้ดู แน่นอนว่า หนึ่งในเมนูยอดฮิต ของ YouTuber ชาวเกาหลี ก็คือรามยอนนั่นเอง
จึงไม่น่าแปลกใจว่าหากใครได้เห็นก็จะอยากทานไปตามๆ กัน
หลายคนอาจคิดว่า บะหมี่กึ่งสำเร็จรูปเป็นเหมือนอาหารในยามยาก แต่ดูเหมือนว่ากระแสจะเปลี่ยนไป
บริษัทต่างๆ มีการพัฒนาคุณภาพทั้ง เส้น รสชาติ และวัตถุดิบให้ดียิ่งขึ้น ซึ่งก็ทำให้กลายเป็นมื้ออร่อย จนกลายเป็นเมนูโปรดที่ถึงแม้ว่าจะไม่ได้มีรายได้ต่ำ ก็อยากจะกินอย่างน้อยสัปดาห์ละครั้ง
ปิดท้ายด้วยข้อมูลที่น่าสนใจ
หากใครที่เคยดูภาพยนตร์เรื่อง Parasite ที่เพิ่งได้รางวัลออสการ์ไปล่าสุด ในเรื่องนี้จะมีเมนูที่ชื่อว่า Chapaguri (จาปากูรี) ซึ่งเป็นการนำ บะหมี่กึ่งสำเร็จรูป สองยี่ห้อมาผสมกัน คือ Chapaghetti (จาจังมยอน หรือ บะหมี่ซอสถั่วดำ) และ Neoguri (รามยอนรสทะเล)
ซึ่งบะหมี่ทั้งสองยี่ห้อนี้ก็เป็นของ Nongshim..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-